Eiendomswaardeerder vas oor miljoene rande 'bedrog' | Maroela Media
Herman Mashaba. Argieffoto: Reint Dykema
Die Stad Johannesburg het Woensdag gesê dat een van sy voormalige eiendomswaardeerders, Mbali Maclare, in hegtenis geneem is vir beweerde bedrog en korrupsie van byna R500 miljoen.
Dit volg nadat 'n insetsel op 6 November verlede jaar op Carte Blanche uitgesaai is oor onreëlmatighede in die uitvoer van Johannesburg se eiendomswaardasies. Die onreëlmatighede word glo in 'n verslag ontmasker wat in 2015, onder die vorige administrasie, gefinaliseer is.
Die Stad Johannesburg het in 'n verklaring gesê die stadsraad het die bewerings in die Carte Blanche-insetsel opgevolg deur sy interne forensiese ondersoekeenheid, onder leiding van genl. Shadrack Sibiya, 'n afsonderlike ondersoek te laat doen. Volgens die verklaring is Maclare geïdentifiseer as die persoon wat onreëlmatige en bedrieglike aanpassings en devaluasies van 22 eiendomme in Johannesburg gedoen het ten bedrae van net minder as R500 miljoen.
Die Stad het gesê die bedrieglike aanpassings en verandering van die markwaarde van die eiendomme deur ongeldige uitslagbriewe van munisipale besware het gelei tot die verlies van 'n geskatte R40 miljoen erfbelasting oor die vyf finansiële jare.
Maclare sal na verwagting Maandag in die gespesialiseerde handelsmisdaadhof verskyn op aanklagte van bedrog en korrupsie en nog inhegtenisnemings sal binnekort volg. 'n Adjunkdirekteur van die Stad, wat ook in die Carte Blanche-insetsel ontmasker is, is ook geskors hangende 'n dissiplinêre proses.
Herman Mashaba, Johannesburg se burgemeester, het die bedrieglike eiendomswaardasies in die stad veroordeel en gesê sy administrasie is vasbeslote om korrupsie uit te roei. Hy het gesê hierdie geld kon vir broodnodige basiese dienste, soos water, elektrisiteit en vullisverwydering, aangewend word om arm en weerlose inwoners te help.
"Dit is 'n skande dat hierdie forensiese verslag, soos soveel ander, net verdoesel is deur die vorige administrasie in 'n poging om dit uit die openbare oog te hou," het Mashaba gesê. "Die eerste wat ek daarvan te hore gekom het, was toe Carte Blanche dit onder my aandag gebring het. Ten spyte daarvan dat hierdie verslag vir my weggesteek is, is ek bly om te kan sê dat die nuwe administrasie onmiddellik opgetree het."
Mashaba het Sibiya en sy span gelukgewens, asook die SAPD en die vervolgingsowerheid bedank wat die ondersoek ondersteun het.
Wel gedaan Mashaba, jou teenwoordigheid bring lig in 'n land waar ANC korrupsie algemeen geword het.